Frank Jensen (S), 1998-11-05:
Venstres beslutningsforslag går ud på, at regeringen snarest muligt og inden årets udgang skal nedsætte en retssikkerhedskommission, som inden afslutningen af folketingsåret 1999-2000 skal komme med forslag til en række lovændringer til fremme af borgernes retssikkerhed.
Beslutningsforslaget svarer til tidligere forslag om samme emne, der blev behandlet her i Folketinget henholdsvis den 30. april 1997 og den 11. december 1997.
Regeringen kan fortsat ikke støtte beslutningsforslaget.
Jeg kan i det hele henvise til det, jeg anførte under førstebehandlingerne af de tidligere forslag sidste år.
Debatten om retssikkerhed er vigtig, men i stedet for et stort anlagt og vidtløftigt forslag om en retssikkerhedskommission bør vi behandle emnet gennem målrettet, effektivt og konkret arbejde.
Det er med andre ord ikke gennem et forkromet beslutningsforslag som det foreliggende, at vi tilgodeser retssikkerheden bedst muligt.
Det gør vi gennem konkrete og målrettede og håndgribelige initiativer.
Jeg vil ikke her på ny gå ned i enkeltheder i beslutningsforslaget, men i al korthed vil jeg dog anføre følgende: Når det gælder tvangsindgreb uden for strafferetsplejens område, er der tale om et emne, der bl.a. blev grundigt behandlet i Justitsministeriets redegørelse fra december 1996 til Folketinget samt i en betænkning afgivet af et udvalg under nu afdøde professor, dr.jur. Bent Christensens ledelse. Begge steder gives der udtryk for, at det retssikkerhedsmæssige interessante for så vidt ikke er spørgsmålet om forudgående retskendelse eller ej.
Det interessante er derimod, i hvilket omfang der overhovedet bør være adgang til at foretage kontrolbesøg i forretningslokaler m.v. I den forbindelse har Justitsministeriet tidligere tilkendegivet, at man ved gennemgang af regeringens lovforslag indtager den holdning, at der ikke unødigt bør indsættes hjemmel til at gennemføre tvangsindgreb over for borgerne.
Om forslaget om en såkaldt retsplejelov for forvaltningerne er det fortsat regeringens opfattelse, at noget sådan vil være uhensigtsmæssigt.
Spørgsmålet blev behandlet i det såkaldte Bent Christensen-udvalg, der i sin betænkning anførte, at man ikke kunne anbefale generelle lovregler på området. Man lagde hermed vægt på, at forvaltningsretten er et stort og meget forskelligartet retsområde, hvor det ikke er hensigtsmæssigt at udforme en generel regulering.
Hvad angår spørgsmålet om det offentliges tilbagebetaling af uretmæssige beløb, skal jeg blot gentage, hvad jeg tidligere har påpeget, nemlig at gældende ret allerede indeholder en række regler og principper, der sigter på at skabe en rimelig balance på dette område.
I beslutningsforslaget omtales også en række andre spørgsmål, der vedrører civile retssager, herunder udvidet adgang til retshjælp.
Herom skal jeg for det første henvise til, at regeringen inden for den nærmeste fremtid vil fremsætte forslag om en småsagsproces.
Forslaget fremsættes på baggrund af det såkaldte Småsagsudvalgs betænkning fra 1997 og har til formål at gøre det enklere, hurtigere og billigere for borgerne at få afgjort deres retssager.
For det andet kan det oplyses, at Retsplejerådet for tiden overvejer en generel reform af den civile retspleje.
Heri indgår bl.a. spørgsmålet om ydelse af retshjælp og om behandling af sager mellem borgere og det offentlige.
Forslagsstillerne ønsker også, at der gennemføres en undersøgelse af teknologiens betydning for borgernes retssikkerhed.
Om det vil jeg gentage, at regeringen i høj grad er optaget af dette emne.
Som et aktuelt eksempel kan nævnes forslaget til lov om behandling af personoplysninger.
Dette forslag er for tiden undergivet en grundig behandling
her i Folketinget.
Lovforslaget tager netop sigte på at sikre et højt beskyttelsesniveau for den enkelte borger, herunder beskyttelse mod de krænkelser, som den moderne teknologi ellers vil kunne indebære for den enkelte borger.
Endelig vil jeg komme ind på spørgsmålet om kvalitet i lovgivningsarbejdet, som jo også er et af punkterne i beslutningsforslaget.
Alle kan vel være enige om, at vi til stadighed både i regeringen og i Folketinget bør sikre den bedst mulige kvalitet i lovgivningen.
På linje hermed er der i det nuværende regeringsgrundlag fra marts 1998 anført, at regeringen vil overveje, hvorledes man kan medvirke til dette.
Konferencen blev indledt af statsministeren, der præsenterede
en række konkrete initiativer, som regeringen har eller vil tage for at sikre større kvalitet i lovgivningen.
Lad mig som eksempel nævne, at statsministeren og Statsministeriet i september i år udsendte et cirkulære, der skærper kravene til lovforslagenes bemærkninger; at lovforslag altovervejende skal fremsættes om efteråret, således at der bliver bedre tid til behandling i Folketinget; en styrkelse af lovprogrammet som planlægningsinstrument for Folketinget, bl.a. ved at der ud for samtlige lovforslag angives forventet fremsættelsestidspunkt; en screeningsprocedure af lovprogrammet, bl.a. med henblik på at vurdere om lovgivning er nødvendig, og om samme mål kan nås ved andre tiltag, der er mindre indgribende over for borgerne og virksomhederne en styrkelse af den juridiske ekspertise i fagministerierne og iværksættelse af et vejledningsarbejde under ledelse af Justitsministeriet over for fagministerierne.
Vi har i Danmark opbygget en lovgivningsproces, som på mange måder er af høj kvalitet.
Der er derfor ikke behov for grundlæggende eller vidtgående ændringer.
Men der er naturligvis behov for, at vi løbende er opmærksomme på mulighederne for forbedringer, der bygger videre på det nuværende system.
De initiativer, jeg lige har nævnt, skal ses i dette lys.
Lad mig til slut sige, at det vil være uheldigt for debatten, hvis nogen forsøger at tage patent på retssikkerheden.
Jeg kender ingen, som er imod retssikkerhed, hvad man så end lægger i begrebet.
For mig at se er der ikke behov for at nedsætte en retssikkerhedskommission som foreslået af Venstre for at fremme retssikkerhedsmæssige synspunkter.
Efter regeringens opfattelse tilgodeses retssikkerheden bedst på den måde, som jeg her har gjort rede for.